Faarao Pirttikangas, Talmud Beach, Panssarijuna | 24.4.2013 Telakka, Tampere - Soundi.fi\nSoundi » Keikat » Faarao Pirttikangas, Talmud Beach, Panssarijuna | 24.4.2013 Telakka, Tampere\nOlin nähnyt Panssarijunan edellisen inkarnaation samalla lavalla joskus kymmenkunta vuotta takaperin, mutta kyseisestä keikasta en muista juuri muuta kuin hauskan rumpusetin. Mies matkalaukusta, pyykkilaudasta ja kaljaämpäreistä koostuvan skiffle-setin takana oli vaihtunut, samoin kuin muukin miehistö pääpiru Jussi Karmalan ympärillä.\nEilen ilmestyneessä Soundissa 4/2013 kehuin Panssarijunan mainion Kerran haiston näätää -longarin ja päätin arvion sanoihin: ”Äänilevyllä Panssarijuna on parasta pitkään aikaan, keikalla tämän täytyy olla parasta ikinä.”\nJa olihan se. Omalaatuista ja omituista, mutta ennen kaikkea hykerryttävän hauskaa. Maanisesti hymyilevän Jussin makaabereja tarinoita liimaantui kuuntelemaan, ja bändin vimmainen ja opistomuusikoiden metronomit mutkalle vääntelevä soitto henki samaan aikaan tinkimätöntä tee-se-itse -asennetta sekä blues-, trad- ja skiffleperinteen täydellistä sisäistämistä.\nErikoista, että levyllä hyvin rupisesti tallennettu yhtye soundasi livenä paljon paremmalta. Ainakin Telakalla bändin tökeröt kitarasäröt, ruvelle ja pintaan vedetty laulusoundi, tönkösti ja horjuvasti homman juuri ja juuri kasassa pitävä basso ja matkalaukkubasarin lämmin mätke kuulostivat pirun hyvältä.\nPanssarijuna on juuri sellaista bluesia, mitä minä haluan 2010-luvulla kuulla. Sormenpäiden sijaan jostain sielun perukoilta lähteneiden kitarasoolonpätkien aikana Joe Bonamassa varmasti toivoisi olevansa kuollut voidakseen kääntyä haudassaan.\nHomman kruunasi tyyliin sopiva ja yhtenäinen asukokonaisuus.\nSeuraavaksi lavalle kavunnut Talmud Beach tuntui Panssarijunan jälkeen aluksi jopa tylsältä. Bändillä on nimittäin jo pelkkä tekninen osaaminen aivan eri tasolla, mikä voi liian pikaisesti tuomiten kuulostaa turhankin turvalliselta. Olin kuitenkin ilokseni väärässä, ja jo muutaman boogien ja bluesin jälkeen touhu kääntyi vangitsevaksi. Pim! Olin hypnotisoitu. Sen lisäksi, että triolla oli vakuuttavasti homma handussa, oli äijien soitossa niin mahtavaa rentoutta ja helppoutta, että kuulijanakin oli helppo vain ottaa mukava asento ja vaikuttua.\nNäennäisestä vähäeleisyydestä huolimatta Talmud Beach operoi laajalla skaalalla. Hitaammat tunnelmoinnit tuovat mieleen etenkin Espen laulamat 22-Pistepirkko-biisit, vauhdin lisääntyessä mieleen nousi Canned Heatin tyylisiä rootsrockin nurkkakiviä ja välillä koukattiin krautrockin pysähtyneissä maisemissa.\nHarkitun tyylikkään asukokonaisuuden rikkoi basisti Sillin etiketistä poikkeava paitavalinta.\nFaarao Pirttikangas oli itselleni illan artisteista tutuin ja siksi en osannut yllättyä Kuhmalahden Nubialaiset -kombon erinomaisuudesta. Siitä huolimatta yhtyeen täysin vastustamaton, kuin itsestään loihdittu groove sai tuijottamaan lavalle epäuskoisena. Kolmella puhaltajalla vahvistettu rockbändi on kehittänyt täysin omalaatuisen soundin, joka yhdistää mutaiseen suobluespohjaan härmäläisiä perinnesävyjä, pakanagospelia, neworleansia ja jotain, mistä en saa kiinni.\nMahtava huomata, että itse Faarao Pirttikangas on kehittynyt keulahahmona melkoisesti. Yhä miehen olemus on juro ja jokseenkin epäilyttävä, mutta laulu ei ole enää entisenlaista mutinaa vaan siinä ulospäin suuntautunutta tulkintaa ja sävyjä.\nKeikan dynamiikan takia toivoisin, että täysillä vetävä iso bändi päästettäisiin pari kertaa huilille ja Faarao rikkoisi keikkaa vaikkapa soolobiiseillä. Mutta turha valittaa, kun jokainen hetki oli juhlaa tälläkin reseptillä.\nFaaraon ja nubialaisten asukokonaisuus oli sopivan epämuodollinen, yksilöä korostava ja spontaani.


Vanhasta raitiovaunusta on moneksi\nTampereen kaupunki löysi Keskustorin kupeessa sijaitsevasta Ratikkakahvilasta ratkaisun, joka mahdollistaa turvavälit influenssarokotejonossa.\nLauantaiaamu valkenee marraskuisella Keskustorilla. Torin pohjoispäätyyn parkkeeratun raitiovaunun eteen on muodostunut noin parinkymmenen ihmisen jono, joka ei kuitenkaan johdu Tampereen tulevasta raitiovaunuliikennöinnistä.\nTampereen kaupunki on järjestänyt rokotuslauantain, jonka aikana jaetaan influenssarokotteita tamperelaisille sekä oriveteläisille. Rokotteita annetaan Tampereen Keskustorilla sijaitsevassa vanhassa HSL:n raitiovaunussa. Tavallisesti kahvilana toimiva vaunu on muutettu rokotteenantopaikaksi.\n– Halusimme järjestää walk in -tapahtuman, jossa influenssarokotteen saisi helposti, kertoo Tampereen kaupungin hoitotyön päällikkö Birgit Aikio.\nPaikan päällä on paljon henkilökuntaa ohjaamassa ihmisiä ja jakamassa maskeja. Kuvassa Birgit Aikio ja Johanna Loukaskorpi maskit kasvoillaan.\nAikaisempina vuosina rokotteita on jaettu terveysasemien lisäksi muun muassa Lielahtikeskuksessa ja kiertävissä linja-autoissa.\n– Onneksi ei ole kova pyry tai pakkanen, sitten tämä olisi ollut aika mahdotonta, Aikio toteaa.\nInfluenssarokotteita annetaan Suomessa osana kansallista rokotusohjelmaa. Rokote suojaa influenssalta ja sen jälkitaudeilta, kuten keuhkokuumeelta. Maksuttoman rokotteen saavat muun muassa riskiryhmäläiset sekä yli 65-vuotiaat, alle 6-vuotiaat lapset tai raskaana olevat naiset.\nRokotteita otetaan vaunussa odotettua enemmän\nJo aamusta muodostunut jono pysyy mitassaan läpi päivän. Rokotteita on varattu 400, mutta tempausta järjestämässä ollut Aikio on jo tilannut uuden erän terveysasemalta. Vaunussa rokotetaankin odotusten vastaisesti yli 500 ihmistä.\nRokotetta tulevat ottamaan kaikenikäiset ihmiset. Lapsetkin ovat innoissaan vaunuun pääsemisestä. Myös heille jaetaan influenssarokotteita, mutta aivan pienimmille tarkoitettuihin nenäsumuterokotteisiin ei vaunu ole varautunut.\nVaunun ympärillä on hyvin tilaa jonottaa turvavälit huomioon ottaen. Maskeja jaetaan paikan päällä niille, joilla sitä ei ole omasta takaa. Maskeja on jakamassa myös Tampereen hyvinvointipalveluiden apulaispormestari Johanna Loukaskorpi.\nJonosta löytyvästä pariskunnasta toinen on riskiryhmäläinen. He ovat tulleet ottamaan rokotetta ratikkavaunulle, sillä rokoteaika terveysasemalla olisi venynyt joulukuulle.\nIrene Sulkava jonossa yhdentoista aikaan.\nIrene Sulkava on saapunut rokotejonoon, sillä saa eläkeläisenä rokotteen ilmaiseksi.\n– Luulin, että olisi ollut vähemmän ihmisiä. Moni varmaan tullut uteliaisuudesta, Sulkava pohtii.\nJärjestäjät ohjaavat visiiri ja maski kasvoillaan ihmisiä kohti oikeaa ovea.\nVaunuun otetaan kerrallaan neljä ihmistä rokotettavaksi, joten jono liikkuu jouhevasti.\nSulkava istahtaa raitiovaunun penkille ja vilauttaa hoitajalle Kela-korttiaan. Pian rokote onkin jo annettu.\nVierailu vaunussa kestää muutaman minuutin, minkä jälkeen voi jäädä paikan päälle jälkioireiden varalta. Mukaan saa myös oireista kertovan lappusen.\nAikio pohtii myös koronarokotteiden jakamista, kun niiden aika on. Ehkä tulevaisuudessa ratikassa pääsee ottamaan rokotteen myös koronaa vastaan.


James Thompson - Helsinki Noir\nJames Thompson (toim.)\nAkshic Books -kustantamon kansainvälinen huippukirja sarja NOIR tuli viimein myös Suomeen, ja saimme iloksemme luettavaksi James Thompsonin toimittaman Helsinki Noir -kirjan. Noir -sarjaan kuuluu kymmeniä kirjoja eri puolilta maailmaa, ja useimmiten ne käsittelevät kunkin kaupunkin synkkiä puolia. Kirjoittajina on tunnettuja ei niin tunnettaja kirjailijoita.\nKirjan tarinoihin on puettu kaikki se mitä Helsinki voi tarjota ulkopuoliselle: sadetta, pakkasta, pimeää, rikollisia, niin isoja kuin pieniä. Tämä antologia on laaja kattaus suomalaista rikoskirjallisutta ja sen laatukin osittain kärsii siitä, että tekstit ovat niin paljon erilaisia kuin on myös taustoiltaan mukana olevat kirjailijat. Vaikka kirjailijan nimi olisi kuinka iso niin tässä antologiassa hän ei välttämättä ole onnistunut niin kuin romaaneissaan. Novellin kirjoittaminen on hankala laji joka kostautuu hyvin pian sille joka ei niitä ole paljoa kirjoittanut.\nKirjan toimittanut James Thompson menehtyi tapaturmaisesti heinäkuussa 2014, ja tämä oli hänen viimeinen työnsä maanpäällä. Harmi sinänsä, sillä suomalainen dekkaripiiri menetti yhden kirkkaimmista tähdistään. Antologiassa näkyy Thompsonin kädenjälki ja on hienoa, että hän sai tämän urakan suoritettua ennenkuin joutui siirtymään taivaan kirjoittaja piiriin.\nIlokseni huomasin, että Like -kustantamo on myös julkaissut Lontoo Noir kirjan ja toivon, että tämä upea noir-sarja saa lisää jatkoa, koska tämä on erilaista kirjallisuutta johon on kerätty kasaan erilaiset kirjailijat.\nVaikkakin tämä kirja tarjoaa paljon epätasaisuutta novelleissaan on se lukemisen arvoinen kirja. Se tarjoaa paljon rosoa, ja itse juurikin pidän siitä kirjallisuudessa, että se ei ole pakosti tyylipuhdasta vaan siellä täällä on jotain rosoa.\n2014 James Thompson Like Noir Suomi\nTunnisteet: 2014 James Thompson Like Noir Suomi\nGretchen Rubin - Tee siitä tapa\nBlake Crouch - Wayward Pines, ei pakotietä


Guns N' Roses Slot - tapaa rokkitähtiä | Vinneri\nGuns N' Roses Slot on musiikkiteemainen peli, jossa voi voittaa jättimäisiä voittoja. Ilmaiskierrokset tuovat lisäjännitystä peliin!\nKehitetty: Musiikista pitäville\nGuns N’ Roses Slot jatkaa musiikkiteemaisten kolikkopelien sarjaa. Tämänkin pelin kehitti NetEnt. Pelistä löytyy 5 kiekkoa, 20 voittolinjaa ja todella rokkaavat musiikit. Pelin laskennallinen palautusprosentti (RTP) 96.98% kertoo sen korkeasta volatiliteetista. Tämän kaltaiset slotit sopivat aloittelijoiden lisäksi myös kokeneille pelaajille. Lisäksi pelin teema takuulla miellyttää kaikkia pelaajia, jotka rakastavat rokkia.\nGuns N’ Roses on hauska musiikkiteemainen peli, jossa voit tavata Gunnareiden jäsenet ja päästä tahkoamaan voittoja heidän kanssaan. Pelistä löytyvät ilmaiskierrokset ovat sen parasta antia niin viihteen kannalta kuin rahallisestikin.\nYhtyeen jäsenet, plektrat\nBändin logo toimii wildina, vinyyli-scatter\nGuns N’ Roses Slot on varsin upea peli, jossa yhtyeen musiikkia voi fiilistellä alusta saakka. Pelaaja voi jopa päättää itselleen mieluisimman viidestä eri kappaleesta. Pelissä on tarkoituksena saada vähintään kolme samaa symbolia voittavalle linjalle. Pienimpiä voittoja tuovat symbolit 10, J, Q, K ja A. Kaikista arvokkaimpia taas ovat yhtyeen jäsenet. Ne voivat ilmestyä kiekoille joko osittain tai kokonaisina. Jos symbolit ilmestyvät kokonaisina, ne tietävät suurempia voittoja. Guns N’ Roses -logo toimii pelin wildina. Se voi korvata kaikki muut normaalit symbolit ja sen lisäksi tuoda vielä ylimääräisiä voittoja. Pelistä löytyy myös scattereita. Ne esiintyvät vinyylien muodossa. Bonuspeli käynnistyy vähintään kolmella scatterilla.\nGuns N’ Roses -pelin ilmaiskierrokset eivät kuitenkaan ole aivan normaalit. Heti ilmaispelin alussa pelaaja pyöräyttää vinyyliä. Neula voi osua joko bonuspelin tai suoran voiton kohdalle. Suora voitto tuo pelaajalle ruudulla näkyvän voiton. Bonuspeliin päästessään pelaaja saa kymmenen ilmaista pyöräytystä. Pelistä löytyy myös Crowd Pleaser -bonuspeli. Se on kolmetasoinen peli, jossa pelaajan tulee valita eri symboleista. Jokaisen symbolin takaa paljastuu eri voitto. Pelin vasemmassa reunassa on mittari, joka mittaa palkintotasoja. Kerätyllä rahamäärällä voi ylittää tietyn palkintotason. Sen jälkeen pelaaja voi valita lisää symboleita ja voittaa vielä toiset 10 ilmaiskierrosta. Ilmaiskierroksilla on vielä sellainen erikoisuus, että vähintään yksi kiekko on täynnä wildeja jokaisella pyöräytyksellä. Pelaajalla on siis erittäin hyvät mahdollisuudet voittaa.\nValitse mieleinen kappale viiden kappaleen joukosta.


LVI-asentajia Putki-Heikkilälle | Oikotie Työpaikat\nEtsimme nyt ammattitaitoisia LVI-asentajia vakituiseen työsuhteeseen Putki-Heikkilälle!\nToivomme, että sinulta löytyisi vähintään 5 vuoden kokemus alalla työskentelemisestä. Kykenet itsenäiseen työhön, ja omaat rautaisen ammattitaidon! Työsuhde alkaa aluksi vuokratyösuhteena, jonka jälkeen on tarkoitus työllistyä vakituisesti yritykselle. Työn aloitus ajoittuisi kesäkuun puolen väliin.\nPutki-Heikkilä toimii Lapin alueella yli 40 vuoden kokemuksella. Asiakasryhmiin kuuluvat julkinen sektori, yritykset sekä asunto- ja kiinteistöosakeyhtiöt. Yhteistyö rakennusalan pääurakoitsijoiden kanssa on tiivistä. Tämän kautta käyttäjiä pystytään parhaiten palvelemaan, sekä tuottamaan toimivia rakennuksia ja teknistä infrastruktuuria. Kohteina toimivat niin uudis- kuin saneerauskohteet.\nJos koet siis olevasi etsimämme henkilö, laitathan hakemuksen tehtävään jo tänään! Kerrothan meille minkälaista osaamista sinulle on kertynyt, ja minkälaisissa kohteissa olet päässyt työskentelemään. Valinnat tehdään heti sopivien henkilöiden löydyttyä.\nLisätietoja tehtävästä saat Minja Murtomaalta numerosta 050 444 4452.\nSihdin työntekijänä saat luotettavan ja ajantasaisen palkanmaksun, laadukkaat ja toimivat työvaatteet sekä yhteyshenkilön tueksesi. Tarjoamme työntekijöillemme mielenkiintoisia ja palkitsevia tehtäviä. Yhteiset arvot, reilut pelisäännöt sekä työntekijöistämme ja työturvallisuudesta huolehtiminen ovat meille ykkösasioita - intohimomme on auttaa sinua löytämään juuri se oikea työ.


Työ jää hyviin käsiin - pitkän linjan rahapeliasiantuntija Tapio Jaakkola eläkkeelle | EHYT ry\nEtusivu > Uutiset > Työ jää hyviin käsiin – pitkän linjan rahapeliasiantuntija Tapio Jaakkola eläkkeelle\nUutiset - 02.12.2019\nMikä oli tilanne rahapelihaittojen ehkäisytyössä, kun aloitit 2003?\nSuomessa ei ollut palveluja rahapeliongelmaiselle. Silloin lähdimme tämän haasteen kimppuun ja ihan ensimmäiseksi perustimme auttavan puhelimen, Peluurin.\nMillaiset olivat rahapelitutkimuksen alkumetrit?\nTaustamateriaali oli lähes olematonta. Suomenkielistä tutkimusta oli hyllymetreissä mitattuna noin 1,5 cm, se oli äkkiä luettu. Suomalaista tutkimustietoa aiheesta alkoi kertyä vasta vuoden 2010 tienoilla. Lähdimme siis tekemään jotain ihan uutta – takamatkalta muihin Pohjoismaihin verrattuna – mutta olemme nyt hyvin kirineet muita kiinni ja menty jo ohikin.\nTässä on tehty pioneerityötä, jolle vieläkin haetaan muotoja. EHYT on hakenut pysyvää rahoitusta työllemme ja toivotaan, että jo vuoden 2019 lopussa saadaan hyviä uutisia rahoituksen jatkosta.\nMillaisia virstanpylväitä on jäänyt mieleesi?\nPeluurin jälkeen olin mukana perustamassa ja sitten vetämässä 2010 alkaen Peliklinikkaa. Tavoitteena oli kehittää palveluita ja hoitoa ongelmapelaajille. THL:n, järjestöjen sekä Helsingin ja Vantaan yhteinen Peliklinikka tarjoaa ongelmapelaajille ja heidän läheisilleen avohoitoa, vertaistukea sekä Peluurin palvelut ja verkkoterapian. Tämä on ollut yksi konkreettinen edistysaskel, mutta paljon on vielä tekemistä sen eteen, että haittoja voidaan oikeasti ehkäistä.\nRahapeliongelmia aletaan entistä paremmin tunnustaa ja tunnistaa. Kaiken perustana on tieto ja asioista puhuminen. Muutokset tapahtuvat kuitenkin asenteiden kautta, ja ne ovat aina pitkiä prosesseja.\nSenkin eteen on tehty töitä, että rahapelaamisongelma normalisoituu. Tuomalla ongelma näkyville ja julkiseksi on iso merkitys sille, että ihminen lähtee hakemaan apua.\nOlisi tärkeää miettiä, miten kehittää suomalaista rahapelijärjestelmää kokonaisvaltaisesti ja pitkäjänteisesti. Miten voimme uudistaa rahapelijärjestelmää ja siihen liittyvää kansalaisyhteiskunnan tukijärjestelmää siten, että emme tarvitse ongelmapelaajien rahoja. Pitäisi saada kansallinen rahapelipoliittinen ohjelma sekä pysyvät resurssit ja rakenteet rahapelihaittojen ehkäisyyn.\nMillä mielin jäät pois työelämästä?\nJään eläkkeelle hyvillä mielin, sillä tiedän, että tämä työ jää hyviin käsiin. On ollut ilo tehdä töitä upeiden nuorempien osaajien kanssa vuosien aikana. Moni sellainen, jonka kanssa aloitettiin vuonna 2003, on edelleen mukana ja uusia on tullut.\nArtikkeli on julkaistu EHYT Teema 15 lehdessä


Myydään Kerrostalo, Kaksio - Iisalmi, keskusta, Karjalankatu 24 A - Etuovi.com 699581\nPienkerrostalon toisen kerroksen huoneisto etsii uutta omistajaa! Tästä sijainniltaan erinomaiselta paikalta näppärä koti vaikka ensiasunnoksi tai sijoituskäyttöön. Oman saunan löylyissä on mukava rentoutua. Laatoitetussa kylpyhuoneessa on pesukoneliitäntä. Lisää oleskelutilaa löytyy lännen puoleiselta koko huoneiston mittaiselta lasitetulta parvekkeelta. Kaikki keskustan palvelut ja Kankaan alueen monipuoliset urheilumahdollisuudet ovat vain kävelymatkan päässä. Huoneisto on heti vapaa. Sovi esittely sinulle parhaiten sopivana aikana!\n(Hoitovastike 176,80 €/ kk)\nPintamateriaali: Keittiö: Lattia: laminaatti, seinät: maali. Olohuone: Lattia: parketti, seinät: tapetti. Makuuhuone 1: Lattia: muovimatto, seinät: tapetti. Sauna: Lattia: laatta, seinät: paneeli. Kylpyhuone: laatoitettu. Eteinen: Lattia: parketti, seinät: maali.\nC (2007), Laatija Risto Teräväinen 30.4.2013\nHei! Haluaisin lisätietoja kohteesta: Karjalankatu 24 A, keskusta, Iisalmi (https://www.etuovi.com/kohde/699581)


MadeInKoti: Syksyisiä juttuja terassilla ja pihalla\nLähettänyt Aikku klo syyskuuta 02, 2017\nAnja 3.9.2017 15.19\nVoi kuinka kauniita kuvia! Meidän lauantai meni lähes marjankeruupuuhissa, mustia ja punaisia viinimarjoja sekä vadelmia. On kyllä kiva kun vielä saatiin lämpimiä ja aurinkoisia päiviä ♥\nAikku 4.9.2017 8.51\nTeilläkin samoja puuhia!\nliisan kotona 3.9.2017 17.50\nKyllä oman kasvimaan ruoat on parhaita ja perunatkin suoraan maasta. Mikä lie minunkin kasvihuonekurkkuuni iskenyt, kun kurkut eivät kasvaneet paria senttiä enempää. Minun vapaa-aikani menee nyt metsällä sienessä.\nAikku 4.9.2017 8.52\nEilen illalla kävin sienessä,löytyi haaparouskuja.Tuo kurkkuongelma on kyllä ikävä,mulla kuivui kaikki alut myös.\nMamma63 3.9.2017 19.34\nIhanalta kuullostaa! Meillä ulkoiltiin paljon. Tytär oli koiransa kanssa käymässä ja ahmittiin väriterapiaa luonnosta aimo annos!\nAikku 4.9.2017 8.50\nNyt on kyllä niin upeat värit luonnossa sekä maassa että taivaalla!\nAnsu/Tuuliannikantuvassa 3.9.2017 19.54\nKiva viikonloppu sinulla! Niin minullakin, mutta koo aika meni kasvihuone-kesäkeittiön teossa. Nyt saisi jo valmistua 😊\nTuo rakennusprojekti kuulostaa kyllä ihanalle jutulle!Kesäkeittiö olisi kyllä meillekin tarpeellinen.\nJani / Kaikki Paketissa 4.9.2017 12.36\nOnpa todella kauniit kuvat. Kivasti valo osuu tuohon mariskooliin. Muutenkin mukavan kuuloinen viikonloppu sinulla ollut! Me oltiin laivalla ja hieman väsymystä ilmassa vielä tuon reissun jäljiltä, mutta ihan kiva viikko kuitenkin tulossa.


Energiatehokas ilmanvaihto | Omakiinteistö\nJulkaistu 24.5.2021 , kirjoittanut Toimitus.\nIlmanvaihtojärjestelmän energiatehokkuudella on merkittävä vaikutus rakennuksen lämmityskustannuksiin. Taloyhtiöissä voidaan tehdä monia toimenpiteitä, joilla pystytään vaikuttamaan sekä sisäilman laatuun että ilmanvaihdon aiheuttamiin kustannuksiin.\nIlmanvaihdon avulla saadaan toimiva ja terveellinen sisäilma, ja se poistaa epäpuhtauksia, joita tulee esimerkiksi ruuanlaiton yhteydessä.\n– Raitis ilma virtaa oleskelutiloihin, ja ilma poistuu tiloista, joissa syntyy kosteutta ja hajuja, kuten keittiöstä ja kylpyhuoneesta, kertoo energiatehokkuuden asiantuntija Nina Teirasvuo Motiva Oy:stä.\nIlmanvaihto vaikuttaa merkittävästi myös rakennuksen energiankulutukseen. Siksi onkin tärkeää huolehtia, että taloyhtiössä on hyvin toimiva ilmanvaihtojärjestelmä ja tarvittavat toimenpiteet sisäilman parantamiseksi on tehty.\n– Ensisijaisesti on aina oltava hyvät sisäolosuhteet, ja ilmanvaihtoa ei saa heikentää energiansäästön vuoksi, Teirasvuo muistuttaa.\nHän listaa asioita, joista asukkaat saattavat huomata, että asunnossa voi olla ongelmia ilmanvaihdossa.\n– Ilma voi tuntua tunkkaiselta tai keittiön käryt leviävät muualle asuntoon. Kosteista tiloista kosteus ei poistu riittävän nopeasti.\nMyös postiluukusta tuleva veto tai ikkunoiden huurtuminen voivat olla merkki heikosta ilmanvaihdosta. Joskus ilmanvaihto heikkenee niin hitaasti, että asukkaat tottuvat siihen eivätkä itse huomaa mitään.\n– Toisinaan vieraat saattavat huomata huonon sisäilman, Teirasvuo lisää.\nLämmön talteenotto laskee kustannuksia\nIlmanvaihtojärjestelmän energiatehokkuudella on suuri merkitys asuinrakennuksen lämmityskustannuksiin. Koneellisella poistoilmanvaihdolla sekä koneellisella tulo-poistoilmanvaihdolla varustetussa talossa lämmittämiseen kuluvasta energiasta noin 20–40 prosenttia johtuu ilmanvaihdosta.\n– Lämpöä poistuu rakenteiden läpi, ilmanvaihdon mukana sekä lämpimän käyttöveden mukana, kertoo Teirasvuo.\nLämmön talteenotolla saadaan siirrettyä poistoilmasta lämpöä tuloilmaan, joka pienentää tarvittavan lämmitysenergian määrää.\n– Painovoimaisessa ilmanvaihdossa sekä koneellisessa poistoilmanvaihdossa ei ole lämmön talteenottoa. Ilmanvaihdon energiatehokkuutta voidaan kuitenkin parantaa vaihtamalla ilmanvaihtojärjestelmä lämmön talteenotolla varustettuun tulo-poistoilmanvaihtoon.\nKoneellisen poistoilmanvaihdon energiatehokkuutta voidaan parantaa myös poistoilmalämpöpumpulla.\n– Pumpun avulla talteen otettu lämpö saadaan siirrettyä käyttö- tai lämmitysveteen, Teirasvuo sanoo.\nEnergiatehokkuuteen liittyvät määräykset\nIlmanvaihtoon liittyvät rakennusmääräykset vaativat kotien ilmanvaihdon suunnittelulta yhä enemmän.\n– Jos aletaan vaihtamaan ilmanvaihtotapaa, on tarkistettava, mitä energiatehokkuusvaatimuksia teknisille järjestelmille on, Teirasvuo selventää.\nOleskelutiloissa on oltava turvallinen, terveellinen ja viihtyisä sisäilmasto, ja lisäksi ilmanvaihdon on oltava energiatehokas. Se tarkoittaa mahdollisimman pientä lämmönhukkaa, tuloilman tehokasta suodatusta ja ilmanvaihdon alhaista äänitasoa.\nMyös ilmanvaihdon poistoilmasta talteenotettavalle lämpömäärälle on vaatimuksia. Esimerkiksi peruskorjattaessa tai uusittaessa järjestelmää tulee ilmanvaihdon lämmön talteenoton vuosihyötysuhteen olla vähintään 45 prosenttia.\nEnergiatehokkuutta hyvällä huollolla\nIlmanvaihtokoneen huolto parantaa energiatehokkuutta. Jotta huolto hoidetaan asianmukaisesti, asukkaan on hyvä selvittää omat vastuunsa taloyhtiön vastuunjakotaulukosta. Asukkaan vastuulla voi olla esimerkiksi venttiilien puhdistus, ja jos asunnossa on oma ilmanvaihtokone, myös koneen suodattimien vaihto.\n– On tärkeää, että järjestelmä toimii hyvin ja suodattimet ovat puhtaita. Likaiset suodattimet aiheuttavat enemmän virtausvastusta, jolloin kone joutuu tekemään enemmän töitä ja energiankulutus kasvaa, Teirasvuo sanoo.\nOn voitu myös sopia, että huollot tehdään keskitetysti. Hän suositteleekin, että taloyhtiöt tiedottaisivat asukkaita heidän vastuullaan olevista huoltotoimenpiteistä.\n– Ilmanvaihtoventtiileitä ei saa säätää itse, sillä ilmanvaihto on tasapainotettu. Esimerkiksi tuloilmaventtiilien tukkiminen tai sulkeminen aiheuttaa sen, että korvausilmaa tulee muualta, kuten rappukäytävästä tai rakenteiden epätiiveyskohdista, Teirasvuo muistuttaa.\n– Jos huomaa ongelmia ilmanvaihdossa, kannattaa ottaa mahdollisimman pian yhteyttä isännöitsijään tai huoltoyhtiöön, hän lisää.\nKäyttöaikojen säädöillä voi vaikuttaa energiankulutukseen\nHyvin toimivan ilmanvaihdon edellytyksenä on myös ilmanvaihtokoneen säädöistä huolehtiminen eli miten tehokkaasti ilmanvaihto toimii minäkin vuorokaudenaikana. Jos laitteistoissa on vikaa, se lisää energiankulutusta.\n– Koneellisissa poistoilmanvaihtojärjestelmissä käyttöajat on oltava säädetty oikein. Ilmanvaihtoa on esimerkiksi tehostettu niinä aikoina, kun ihmiset yleensä laittavat ruokaa eli on huomioitu ajankohdat, milloin ihmiset asunnoissaan toimii, Teirasvuo opastaa.\n– Myös vanhemmissa koneissa talvi- ja kesäasento on huomioitava, ja ilmanvaihtokoneissa, joissa on lämmityspatterit, kannattaa tarkistaa tuloilman lämpötila, jotta lämmityspatteria ei käytettäisi turhaan, hän lisää.\nTeirasvuo muistuttaa, että säännölliset huollot on tehtävä ajallaan.\n– Ilmanvaihtokanavien nuohous tulee tehdä vähintään kymmenen vuoden välein ja samalla kannattaa teetättää ilmanvaihdon tasapainotus. Tasapainotuksella varmistetaan, että tulevat ja poistuvat ilmamäärät ovat riittäviä.\n– Kun ilmanvaihtojärjestelmän korjaus tai muu energiaremontti on ajankohtainen, kannattaa tutustua energia-avustuksiin, Teirasvuo suosittaa.\nAsumisen rahoitus- ja kehittämiskeskus ARA myöntää asuinrakennusten energiatehokkuutta parantaviin korjaushankkeisiin avustusta, ja hakemuksen voi tehdä ARAn verkkoasiointipalvelussa.\nVirallinen päätös hankkeen aloittamisesta voidaan tehdä esimerkiksi yhtiökokouksessa. Ensiksi täytyy selvittää energiatehokkuutta parantavat korjaukset ja kustannukset sekä tehdä laskelmat rakentamisvuoden E-luvusta ja korjausten vaikutuksesta E-lukuun.\nKorjauksia, joihin avustusta haetaan, ei saa aloittaa ennen kuin avustushakemus ja liiteasiakirjat on toimitettu ARAan. Avustuksen määrä on 4 000 tai 6 000 euroa per hankkeen kohteena oleva asuinhuoneisto, kuitenkin enintään 50 % energiatehokkuutta parantavista, rakennuskohtaisista kustannuksista, jotka on hyväksytty avustettavaksi. Maksu tapahtuu korjausten jälkeen uuden energiatodistuksen ja avustuspäätöksessä hyväksyttyjen kustannusten perusteella, mutta kuitenkin korkeintaan toteutuneiden kustannusten mukaisesti. Avustusta voivat hakea taloyhtiöt, asuinrakennuksen omistavat henkilöt ja ARA-yhteisöt.\nLähde: www.motiva.fi, www.ara.fi\n← Energiatehokkuus on tiiviisti läsnä korjausrakentamisessa Mistä on hyvä isännöinti tehty? →


Pulu rakastui silittäjään – jahtasi intohimoisesti takaa – Stara\nPulu rakastui silittäjään – jahtasi intohimoisesti takaa\nViihdeuutiset 24.2.2018, 18:00 · Annukka Heikkilä\nKoirat ja kissat ovat yleisiä lemmikkejä, mutta toisinaan myös villinä luonnossa elävät eläimet kiintyvät ihmisiin, jotka niitä ovat hoitaneet. Nyt videolla nähdään yksi erityisen ihmisrakas pulu, joka ei ole saada silittäjästään tarpeekseen.\nPulu on elänyt videon kuvanneen pojan isän kanssa neljä vuotta. Kun isä oli ollut ulkona istumassa pulun kanssa, vieras mies oli lähestynyt pulua ja silittänyt sitä hetkisen. Mies ei voinut arvatakaan millaiset seuraukset erityisen kesyn linnun silittämisellä tulisi olemaan.\nHuvittavalla YouTube-videolla nähdään miten innokkaasti pulu seuraa miestä ja jahtaa sitä takaa. Lintu rakastui mieheen kerta heitolla ja olisi halunnut lisää silityksiä ja huomiota häneltä. Videon kuvaajan mukaan pulu on tehnyt näin pari kertaa aiemminkin eikä silittäjän jahtaaminen johdu siitä, että pulu olisi vihainen.


Aiheuttaako masturbointi kaljuuntumista? | Seiska\nAiheuttaako masturbointi kaljuuntumista?\nMasturbaatio on hyväksi terveydelle. Jostain syystä itsetyydytystä on kuitenkin historian kulussa pyritty suitsimaan mitä omituisimpien väitteiden avulla. Yksi myytti on, että liiallinen masturbointi voi aiheuttaa kaljuuntumista. Mutta onko väitteessä mitään perää?\nVäitteen taustalla on ajatus siitä, että masturbaatio saa miesten testosteronit kohoamaan Ddihydrotestosteronin (DHT) korkea määrä elimistössä on puolestaan liitetty hiustenlähtöön. Tiede ei kuitenkaan ole todistanut yhteyttä kaljuuntumisen ja itsetyydytyksen väliltä. Itse asiassa useampikin tutkimus tukee myytin perättömyyttä.\nVuonna 1979 tehdyssä tutkimuksessa verrattiin kahta miesryhmää, joista toisen edustajat harrastivat normaalisti seksiä, kun taas toinen ryhmä vältti seksin harrastamista. Seurantajakson jälkeen suoritettu verikoe ei kuitenkaan paljastanut eroja testosteronin ja DHT:n määrässä ryhmien välillä. Vuonna 2001 tehdyssä tutkimuksessa todettiin puolestaan, että miehillä, jotka pidättäytyivät masturbaatiosta kolmen viikon ajan, testosteroni oli itse asiassa kohonnut.\nToisen teorian mukaan masturbaatio aiheuttaa hiustenlähtöä, koska siemenneste sisältää proteiinia. Kun keho menettää siemennesteen mukana proteiinia, voi se teorian mukaan johtaa kaljuuntumiseen. On totta, että siemenneste sisältää proteiinia, mutta yksi ejakulaatio ei aiheuta vahinkoa keholle. Siemenneste sisältää noin 5,04 grammaa proteiinia 100 millilitraa kohden, mutta keskiverto mies ejakuloi vain 3,7 millilitraa. Miehen on siis lähestulkoon mahdotonta masturboida tarpeeksi, että sen vaikutukset voisivat näkyä hiuksissa.\nmasturbointi masturbaatio itsetyydytys tutkimus sperma miehet ejakulaatio siemenneste proteiini selibaatti kaljuuntuminen hiustenlähtö siemensyöksy\nMiksi nainen masturboi seksin jälkeen? Miksi nainen masturboi seksin jälkeen?…


LUONNONPUISTO-aiheiset blogit - Blogit.fi\nKolmen valtakunnan rajapyykki ja superhienot ...\nRetkipaikka · 9 pvMallan luonnonpuiston kävelyreitit ovat maisemallisesti uskomattoman hienoja, tosin suhteellisen vaativia. Mallan polun voi aloittaa vaikkapa...\nHipaisuja maapallolla · 21.05.2022Safari sanana vie välittömästi Afrikkaan, mutta kyllähän meillä Suomessakin tehdään esim. moottokelkkasafareita. Sri Lankassakin pääsee erilaisille...\nAikuisina matkalla · 14.05.2022Costa Rica rajoittuu idässä Karibianmereen ja lännessä Tyyneenmereen. Karibianpuolen rantaviivaa on 201 kilometriä Panaman ja Nicaraguan välillä....\nSan francisco pyöräillen ja lenkkeillen\nHeidi On the Go · 20.03.2022Tervetuloa kuvien kautta San Franciscon maisemiin. Pyöräretkelle Sausalitoon, vaellukselle Muir Woodsin luonnonpuistoon sekä aamulenkille...\nRukan Juhannuskalliolta on upeat näkymät jopa...\nReissukuume · 07.02.2022Aivan Rukan hiihtokeskuksen vieressä sijaitseva Juhannuskallio on saanut nimensä siellä aikoinaan vietetyistä juhannusjuhlista. Kallio kuuluu...\nPortugalin luonnonpuistoja: serras de aire e ...\nMuu Maa Mandariini · 25.01.2022Portugalista löytyy yhteensä 13 luonnonpuistoa ja yksi kansallispuisto. Viime marraskuussa lähdin tutustumaan yhteen niistä – vain tunnin matkan...\nHipaisuja maapallolla · 24.01.2022Aivan superia! Amerikan alligaattori Evergladesillä on nyt bongattu! Everglades National Park on subtrooppista suoaluetta. Pinta-alaltaan se on 6105...\n50 luontopolkua vuonna 2021: miten onnistuin?\nReissukuume · 29.12.2021Niin vaan lähestyy loppuaan tämäkin vuosi. Osa teistä ehkä muistaa, miten viime vuonna yritin ehtiä seikkailemaan 50 luontopolulla ympäri Suomen? Ja...\n”Kaikki muu unohtuu pieneksi hetkeksi” – retk...\nRetkipaikka · 27.11.2021Aamuaurinko nousee ja alkaa valaista tummana hohtavan lammen pintaa, mutta nopeasti lähestyvän talven pakkanen tuntuu silti pistävänä kasvoilla. On...\nKoko perhe reissaa · 19.11.2021Yhdeksännen matkapäivän sää on aamusta lähtien sateinen ja kylmä. Kilpisjärvi haluaa selvästi näyttää meille, että vaikka on keskikesä, niin...\nKurşunlun vesiputous ja viikonloppuloma Antal...\nLauluni sadepäivän varalle · 19.10.2021Kurşunlun vesiputous ja luonnonpuisto (Kurşunlu Şelalesi Tabiat Parkı) sijaitsevat viileän mäntymetsän keskellä, Aksun alueella, 19 kilometrin päässä...\nSompion luonnonpuisto – Pyhä-Nattanen\nMatkalla Missä Milloinkin · 07.10.2021The post Sompion luonnonpuisto – Pyhä-Nattanen appeared first on Matkalla Missä Milloinkin.\nMallan luonnonpuisto ruska-aikaan\nMatkalla Missä Milloinkin · 30.09.2021The post Mallan luonnonpuisto ruska-aikaan appeared first on Matkalla Missä Milloinkin.\nLohja – Karkalin luonnonpuisto & Torholan luola\nKoko perhe reissaa · 17.09.2021Lohja ei ole kovin kaukana meiltä, mutta en silti ollut koskaan kuullut Karkalin luonnonpuistosta. Kun sitten luin paikasta ja myös siitä, että...\nArrábida Natural Park – Kauniita rantoja ja u...\nKookospalmun Alla · 10.09.2021Arrábida on ehdottomasti Portugalin upein luonnonpuisto ja sen uimarannat ovat vertaansa vailla. Arrábida on kaunis ja vehreä suojeltu luonnonpuisto...\nsydämeni suomi · 09.09.2021Ensin pikkuisen mietittiin lähdetäänkö Kilpisjärvelle ollenkaan ajamaan. Nimittäin uutiset paikan turismista tänä kesänä antoivat kuvan, että paikka on pahoin ruuhkautunut.Elimme kuitenkin siinä toivossa, että pahin...\nKarkalin luonnonpuisto, Lohja\nMatkalla luonnossa · 21.08.2021Tutustuin Karkalin luonnonpuistoon Minnan kanssa kesäkuun lopulla kovien helteiden aikana. Autosta ulos tullessa helteinen ja kostea ilma lyö vasten kasvoja rajusti, mutta lintujen kaunis...\nSUURI LOHJABINGO – 25 nähtävyyttä ja elämystä...\nVälimatkoja · 10.07.2021Innostu Lohjan tutuista ja tuntemattomista nähtävyyksistä matkabingon avulla! The post SUURI LOHJABINGO – 25 nähtävyyttä ja elämystä appeared first...\nUlkoilijan kausikortilla melomassa ja pyöräil...\nVastaisku ankeudelle · 04.06.2021Ulkoilijan kausikortilla melomassa ja pyöräilemässä -postaus on tehty kaupallisessa yhteistyössä Natura Vivan kanssa Pari viikkoa sitten sunnuntaina...\nRiisin rääpäsy – Riisitunturin talviretkeilym...\nIina travels · 12.02.2021Suuntasimme Riisitunturin kansallispuistoon. Tarkoituksena oli kiertää Riisin rääpäsy - hieman yli neljä kilometriä pitkä ympyräreitti osittain...\n50 luontopolkua vuonna 2020: miten onnistuin?\nReissukuume · 21.01.2021Ennen kuin alan tykittää tänne Saariselän postauksia, niin käännetäänpä katse hetkeksi takaisin vuoteen 2020. Vuoteen, jota kukaan tuskin...\nKotimaan matkailuvinkit pohjoiseen – Kilpisjä...\nKotona paras · 16.10.2020Moni pohtii, minnepäin Suomea suuntaisi lomalla. Perheemme perinteinen lomakohde syyslomaviikolla on pohjoinen tunturi-Lappi. Pääkallopaikkamme eli...\nRuskaroadtrip Lapissa – Osa III: Pyhä-Nattase...\nKodinvaihtaja · 05.10.2020Saamenmaassa on kahdeksan vuodenaikaa. Oikeastaan näin sen pitäisi olla muuallakin, otetaan ilo irti luonnon pienistä muutoksista. No mikä vuodenaika...\nIina travels · 01.10.2020Reitti lähtee kääntöpaikan reunalta metsään. Koko reitin ainoa kyltti on tässä kohti ja siinä lukee "Kitkajoki 1km". Tosiaan tätä samaa reittiä pääsee kulkemaan alas joen uomaan, josta löytyy laavu. Me kuitenkin...\n1-13.9.2020 Metsäretki, 2.Osa: Schwarzwaldin ...\nSuomalaiset karavaanarit maailmalla · 24.09.2020Wutachschluchtin kanjonilla kompuroimassa. Villin Wutach-joen jokilaaksossa ja sen sivukanjonin Lotenbachklammin vesiputouksilla sekä ikimetsien...\n1-13.9.2020 Metsäretki, 1.Osa: Terveiset\nSuomalaiset karavaanarit maailmalla · 15.09.2020Metsänpeikot ovat palanneet retkeltään kotiin "suuresta ja synkästä" Mustanmetsän retkeltään mukanaan monta koettua kokemusta ja näkymää...\nMallan luonnonpuisto – Kilpisjärven upein ret...\nTerveiset päiväntasaajalta · 08.09.2020Mallan luonnonpuisto, Kilpisjärvi Heräämme syksyisen kuulaaseen aamuun Saana-tunturin kupeesta. Pakkanen on jättänyt yön jälkeen jälkeensä maahan...\nKESÄREISSUPÄIVÄKIRJA 2020! OSA 4: Lisää kansa...\nKoti pienessä kylässä · 07.09.2020Aamu lähti hyvin käyntiin Naantalissa ja keula kääntyi aamiaisen ja mökin siivouksen jälkeen Kurjenrahkan kansallispuiston suuntaan. Sieltä...\nSuomi-lomalle ilman paperisotaaLiving in Donghae city, South Korea. Elämää Etelä-Koreassa.\nespanja uusimaa helvetinjärvi taalintehdas elämykset ulkosuomalaisuus auringonlasku blogihaasteet hotellit hamina raasepori matkakohde kreeta yhteistyö ravintolat pyöräretki taide kansallispuistot hania askainen


Discshop Alennuskoodi 2020 | 10% 15% 20% alennusta\nAjankohtaisia tarjouksia ja alennuskoodeja (Discshop.fi):\nEi alennuskoodeja saatavilla tällä viikolla/kuukaudella. Katso etusivu (Discshop.fi), joka avattiin selaimesi uudessa välilehdessä, saadaksesi viimeisimmät alennukset. Klikkaa avataksesi linkki uudestaan.\nDiscshop on unelmakauppa kaikille leffafriikeille. Sen kautta on mahdollista hankkia tv-sarjoja, elokuvia ja videopelejä. Suureen valikoimaan kuuluu sekä kotimaisia että ulkomaisia elokuvia ja sarjoja sekä kaikenlaisia erikoiskokoelmia esimerkiksi keräilijöille. Myös vanhat kunnon DVD-boksit kuuluvat sen valikoimiin sekä myös Blue Ray-levyt. Discshopissa on myös kattavasti erilaisia pelivälineitä kuten pelihiiriä, ohjaimia ja näppäimistöjä. Sillä on myös hyviä alennuskampanjoita usein, joiden ansiosta voit saada hyviä leffoja itsellesi erittäin huokein hinnoin. Voit hakea sen sivustolta leffoja esimerkiksi hintojen perusteella. Alle 5 euron kategoriaan kuuluu paljon hyviä leffoja, joten voit löytää oman suosikkileffasi pikkurahalla. Lisäksi käyttämällä meidän alennuskoodeja, voit saada ne vieläkin edullisemmin.\nDiscshop diilit, tarjoukset ja alennukset\nJos olet jo pitkään etsinyt jotain tiettyä leffaa tai cd:tä, löydät sen suurella todennäköisyydellä Discshopista. Sen valtava valikoima pitää sisällään niin paljon vaihtoehtoja, että et voi olla löytämättä etsimääsi. Sinun kannattaa myös hyödyntää Discshopin tarjoamat houkuttelevat alennukset sekä diilit, joiden avulla säästät kaupan ennestäänkin edullisista hinnoista vielä enemmän! Dischopin tuotteet ovat myös erittäin hyviä lahjaideoita. Varsinkin vanhemman sukupolven väki osaa arvostaa fyysisiä lahjoja ja mikä olisikaan parempi lahjaidea kuin vaikkapa joku viime vuosikymmenten klassikkoelokuva, -sarja tai -peli. Voit tilata paljon kivoja tuotteita Discshopista ja samalla säästää meidän tarjoamiemme alennuskoodien ja tarjousten avulla vielä lisää rahaa. Sinulle tulee hyvä mieli sekä säästöstä että uusista ostoksistasi. Nyt vain shoppailemaan Discshopissa ja pian pääset rentoutumaan suosikkileffojesi parissa!\nDiscshopin monipuolinen valikoima pelejä ja elokuvia\nDiscshop ei ole mikä tahansa verkkokauppa, vaan siellä myydään kaikkein kuumimpia elokuvia sekä pelejä ja niihin liittyviä tarvikkeita. Kyseessä on eräs tunnetuimmista kotimaisista levykaupoista, jotka toimivat verkossa. Verkkosivu on näyttävääkin näyttävämpi. Sivuston ylälaidassa on muun muassa käyttäjätiliin sekä omiin ostoksiin liittyviä linkkejä. Hieman alempaa löytyvät eri kategoriat, joita ovat kampanjat, DVD, blu-ray, TV-sarjat, pelit, pelitarvikkeet ja lapsille suunnatut tuotteet.\nKaikkein suosituimmat tuotteet näytetään bannerin muodossa yläpalkkina, niin että se nappaa asiakkaan huomion. Monilukuiset ja hyvin värikkäät tarjoukset vilisevät myös pitkin ja poikin nettisivua.\nPelaamista löytyy joka lähtöön ja joka konsolille. Pelit on nimittäin tarkoitettu sellaisille konsoleille kuin PlayStation 3, PlayStation 4, Xbox 360, Xbox One, PC, Nintendo Switch, Nintendo 3DS ja Wii U. Pelien kategoriat alkavat uusimmista tuotteista, joita asiakas ei ole vielä ehtinyt katsastamaan viime käyntinsä jälkeen. Tämän jälkeen listalla ovat peliuutuudet, jotka ovat juuri laskeutuneet pelimarkkinoille sekä sellaiset pelit, joita ei olla vielä julkaistu ja jotka ovat ennakkotilattavissa kätevästi vain napin painalluksella. Nämä ennakkotilattavat pelit löytyvät tulevat-kategoriasta ja niitä hankittaessa, asiakkaan on panettava varaa-nappia tilaa-napin sijaan.\nJuuri lisätyt tuotteet ovat niin ikään uutukaisia ja aasialaiset pelit ovat puolestaan Aasiasta meidän kotikonnuille saapuneita pelejä. Monet arvostavat ajopelejä ja syystäkin. Harvoin sitä pääsee kaahaamaan oikein sydämensä kyllyydestä. Kauhupelit puolestaan soveltuvat hyvin kaikkein kylmähermoisimmille pelaajille. Lasten ja perheen pelit sopivat kodin koko poppoon pelattaviksi ja kuuluisilla legopeleilläkin on täällä oma kategoriansa.\nSci-fi pelit vievät pelaajan kaukaisiin avaruusseikkailuihin muille planeetoille. Seikkailupelit puolestaan sopivat hyvin rohkeille pelaajahirmuille, kun taas toimintapelit ovat sopiva ostos räiskinnästä nauttiville. Urheilupelit soveltuvatkin hyvin penkkiurheilijalle tai viriilistä ja sporttisesta elämästä nauttiville terveystietoisille.\nElokuvia on saatavilla niin ikään hyvin montaa sorttia ja moneen eri genreen sijoittuen. Elokuvien ystäviä on joka lähtöön ja tämän vuoksi kukin elokuvakategoria on täynnä mehukkaita leffoja sekä sarjoja lapsille kuin aikuisille.


Hämeenlinnan hallinto-oikeus hylkäsi Hätilän koulukeskuksen asemakaavasta tehdyn valituksen | Yle Uutiset\nValituksen myötä Hämeenlinnan yhteiskoulun oppilaat ovat joutuneet jatkamaan koulunkäyntiä väistötilaparakeissa. Kuva: Nina Keski-Korpela / Yle\nHämeenlinnan hallinto-oikeus hylkäsi Hätilän koulukeskuksen asemakaavasta tehdyn valituksen. Hallinto-oikeuden ratkaisun mukaan Hämeenlinnalla on itsehallintonsa puitteissa oikeus päättää siitä, millainen kaava alueelle laaditaan.\nValtuuston hyväksymää lainmukaista kaavaa ei voida kumota sillä perusteella, että valittajan käsityksen mukaan alueelle olisi tarkoituksenmukaisempaa laatia osin toisenlainen kaava. Hallinto-oikeuden mukaan kaava ei myöskään ole valituksessa esitetyillä perusteilla lainvastainen.\nHallinto-oikeuden päätöksessä todetaan, että saadun selvityksen perusteella Hämeenlinnan yhteiskoulun rakennuksella on kiistatta kulttuurihistoriallista arvoa 1950-luvun tyypillisenä koulurakennuksena ja maakunnallisesti arvokkaan kulttuuriympäristön osana. Rakennus ei kuitenkaan HAO:n mukaan ole ainoa tai ainutlaatuinen aikakautensa edustaja Hämeenlinnassa.\nAsemakaavasta valitti kaksi yksityishenkilöä vuosi sitten lokakuussa. Valituksen tehneiden mielestä rakennus on korjauskelpoinen ja rakennushistoriallisesti arvokas.\nHallinto-oikeuden päätökseen saa hakea muutosta valittamalla kunnallisvalituksin korkeimpaan hallinto-oikeuteen vain, jos korkein hallinto-oikeus myöntää valitusluvan.\nValituksen hylkäämisestä kertoi ensin Hämeen Sanomat (siirryt toiseen palveluun) (vain tilaajille).\nHämeenlinnaKoulurakennuksetKanta-HämeAsemakaavatHallintotuomioistuimetHallinto-oikeusKantelutMaankäytön suunnitteluJulkisoikeusHätilä, HämeenlinnaHämeenlinnan seutukuntaRakennukset


Tässä tehokodissa kaikki on paikallansa! Ihanan iso, huoneiston levyinen, lasitettu parveke ilta-aurinkoon (n.8 m2). Lattialla harmaa parvekematto. Eteisessä peililiukuovet. Keittiö on huipputyylikäs! Siellä on vetimettömät, valkoiset korkeakiiltokaapistot, musta komposiittiallas sekä musta pöytätaso. Kalusteväli (pöytätason ja yläkaappien väli) on maitolasia. Hotellinomaisessa kph:ssa on tumman harmaa laattalattia, seinät valkoista isoa laattaa vaakatasossa ja tumman harmaa tehosteraita suihkun takana. Tyylikäs seinäwc ja altaan yläpuolella iso, paikallensa käsityönä mitoitettu peili, jonka takana led-valot, suihkun vieressä kirkas lasiseinä. Olohuoneessa valkolakattu tammiparketti, isot ikkunat ja oh:n toisessa päässä kaapistot rajaavat kätevän ?alkovin? tyyppisen tilan, jonne mahtuu vaikka kapea parisänky. Tässä on upea kokonaisuus, joka tuntuu huomattavasti neliöitänsä tilavammalta.


Olet tässä: Korpikettu-> Palvelut -> Tarinat -> Suuri hauki\nOlimme kerran tuulastamassa. Ilta oli pimeä ja tuntui kuin koko maailma rajoittuisi voimakkaan lampun valopiiriin. Kiersimme hitaasti rantoja ja muutaman kerran pääsinkin pistämään, joskus osuen useimmiten ohi.\nJoka on ollut tuulastamassa tietää, miten kihelmöivän jännittävää se on. Tuntuu kuin pohja liukuisi paikallaan olevan veneen alla tuoden näkyviin mitä ihmeellisimpiä muotoja ja asioita. Jotkut oksankäppyrät muistuttavat kalaa, ja jotkin kalat oksankäppyrää. Aikaa reagoida on muutama sekunti ennen kuin saalis häviää pyrstöään heilauttaen näkyvistä, joskus taas kala kököttää pojassa aivan kuin odottaen atrainta niskaansa. Kummassakin tapauksessa lopputulos on yhtä epävarma. Olimme kiertäneet lähi saarten rantoja ja palailimme omaa rantaa kohden tehden mutkan saaren eteläpään matalikolle. Silmiä alkoi jo väsyttää jatkuva pohjan tuijottaminen ja olin jo valmis lähtemään kotiin. Pohja oli tasainen ja harvinaisen puhdas uppotukeista, oksista, risuista, kivistä ja kaloista. Käännyin juuri soutajaan päin sanoakseni, että souda rantaan, tämä riitti minulle, kun hän kuiskasi: " Katso, mikä tuolla on". Pyörähdin menosuuntaa ja siinä se makasi autiolla pohjalla, tuo suunnaton olento. Veneen keula ylitti sen pyrstön ja sen selkä jäi viistosti veneen vasemmalle puolen. "Pistä, pistä", kuului kiihkeä kuiskaus takanani ja pusersin atraimen vartta niin, että kynnet tuntuivat irtoavan. Se oli valtava. Pyrstö oli jo pitkällä veneen alla, mutta matkaa päähän oli vielä liikaa, jotta olisin voinutkaan ajatella pistämistä. Olin kuitenkin aivan hervoton, kädet olivat kuin halvaantuneet ja aivot takoivat vain: "Tuollaista ei voi olla olemassa". Vihdoin, kun veneen varjo häilähti pohjalla aivan sen pään vieressä, se heräsi kuin syvästä unesta, potkaisi itsensä liikkeelle ja liukui vaivattomasti yli aution pohjan häviten pimeään. Sen aiheuttamat aallot saivat veneen pieneen liikkeeseen, oli aivan hiljaista. Hetken päästä kuului takaani soutajan ääni "Oli muuten aika iso". Hätkähdin "Niin oli", sain kuivalla kurkullani kähistyksi. Soutaja vetäisi päättäväisellä liikkeellä veneen vauhtiin "Ei noin suuri olisi hyvältä maistunutkaan."\nVielä viime talvena löytyi verkosta monikiloisia haukia, joiden kyljistä oli haukattu suuria palasia ja samoin muita runneltuja kaloja. Saukko, piisami? Ken tietää?


Kuukauden hanke: ROSEWOOD4.0\nROSEWOOD4.0 on Euroopan unionin tutkimuksen ja innovaation Horisontti 2020 -ohjelmasta rahoitettu metsäalan verkostohanke. Hankkeen tavoitteena on löytää erilaisia digitaalisia työkaluja ja hyväksi todettuja käytäntöjä puun liikkeelle saamiseksi metsä- ja puutuoteteollisuudelle. ROSEWOOD4.0 pohjautuu aikaisempaan ROSEWOOD-hankkeeseen (Horisontti 2020), joka oli käynnissä vuosina 2018-2020. Siihen mukaan pääsemisessä IP-toimistolla ja Lapin liitolla oli merkittävä rooli. Ensimmäinen ROSEWOOD perustui metsäisten alueiden verkostoon ja hankkeessa keskityttiin puun kestävän liikkumisen kehittämistoimiin.\nROSEWOOD4.0 -hankkeen tavoitteena on laajentaa sekä vahvistaa olemassa olevaa metsäalan verkostoa Euroopassa sekä kehittää uusia digitaalisia ratkaisuja ja työkaluja teollisuuden käyttöön. Toimilla edistetään bio- ja metsätalouden kestävää kehitystä ja luodaan uusia liiketoimintamahdollisuuksia. Hankkeessa syntyy uudenlainen tietopankki hankkeen verkkosivuille, jotta tehtyä työtä voidaan tulevaisuudessakin hyödyntää. Tämän lisäksi on kerätty tietokortteja parhaista käytänteistä sekä tuotettu informatiivisia videoita ja digitaalista koulutusmateriaalia, joita voi käyttää tulevaisuudessa koulutuksen tukena.\nHankkeen kokonaisbudjetti on kaksi miljoonaa euroa, se on aloitettu tammikuussa 2020 ja kestää joulukuun 2021 loppuun asti. ROSEWOOD4.0 -hankkeessa on mukana 21 kumppania ja Suomen lisäksi 17 Euroopan maata. Projektia koordinoi saksalainen Steinbeis Innovation gGmbH. Toimintaa varten on perustettu viisi alueellista metsäalan osaamiskeskittymää (HUBia) ympäri Eurooppaa. Osaamiskeskittymissä hankekumppanit selvittävät alueensa metsätalouden tarpeita. Pohjoista osaamiskeskittymää johtaa Lapin ammattikorkeakoulu ja siinä on mukana myös Luonnonvarakeskus, Ruotsista Paper Province-klusteri sekä Norjasta TreTorget. Vaikka Lappi on hankkeen johtava kumppani Suomesta, parhaita käytäntöjä kerätään koko Suomesta.\nIdea hankkeen rahoituksen hakemiseksi tuli aikaisemman hankkeen pohjalta, sillä koettiin että luotua verkostopohjaa olisi tärkeää vahvistaa tulevaisuuden yhteistyön tukemiseksi, kertoo hankkeesta Luonnonvarakeskuksessa vastaava erikoistutkija Kari Mäkitalo. Hänen mukaansa hankkeen rahoituksen haku meni oikein sujuvasti, koska ensimmäisen ROSEWOOD-projektin koordinaattorilla, Steinbeis 2i GmbH, oli vahva osaaminen rahoitushakemusten kirjoittamisesta. Tämän lisäksi ensimmäiselle ROSEWOOD-hankkeelle toivottiin jatkoa myös Euroopan komission puolelta. Tämä kasvatti motivaatiota hakea lisää rahaa ja laajentaa verkostoa. Tällaiset onnistuneet jatkohankkeet eivät ole kovin yleisiä ja rahasta kilpaillaan samoilla säännöillä kuin muutkin hakevat kumppanuudet, täydentää Mäkitalo.\nHankkeen aikana järjestetään muun muassa työpajoja ja hackathoneja, joissa kerätään ideoita hankkeen tavoitteiden toteuttamiseksi. Tarkoituksena on luoda, ideoida ja siirtää muille alueille uusia tai hyväksi koettuja toimintatapoja, jotka liittyvät metsien hoitoon ja teollisuuteen sekä erityisesti alan digitalisaatioon. Työpajojen ja hackathonien pohjalta järjestetään myös verkkopohjaisia koulutuksia, jotka julkaistaan hankkeen verkkosivuilla syksyn kuluessa. Hankkeen aikana tuotetaan myös alueellisia tiekarttoja, joista ensimmäinen on jo valmistunut. Tiekartat antavat suuntaviivoja siihen, miten raaka-aine saadaan paremmin hyödynnettyä kestävyystavoitteet huomioiden metsäteollisuudessa.\nPohjoisen osaamiskeskittymän vetäjä, projektipäällikkö Merja Laajanen kertoo, että koronapandemia on aiheuttanut haasteita, kun hankekumppanit eivät ole päässeet työskentelemään samassa paikassa yhdessä. Suunnitellut työpajat on jouduttu toteuttamaan etänä. Laajanen on kuitenkin tyytyväinen, sillä työpajojen tulokset ovat olleet hedelmällisiä ja yhteistyö on sujunut kaikesta huolimatta oikein hyvin. Luottamusta on vahvistanut aikaisempi vuosien ROSEWOOD-hanke, sillä moni tunsi toisensa jo entuudestaan ja yhteistyötä oli näin helppo jatkaa.\nLaajanen lisää myös, että ROSEWOOD4.0-hanke tarjoaa Suomelle väylän päästä mukaan tärkeisiin kansainvälisiin metsäalan verkostoihin ja antaa tätä kautta mahdollisuuksia tulevaisuuden yhteistyöhön. Verkostojenkautta voidaan muodostaa kumppanuuksia ja hakea rahoitusta eri alueille kestävän metsätalouden edistämiseksi. Pohjoismainen osaamiskeskittymän partnereiden kesken on myös odotettavissa monipuolista yhteistyötä hankkeen päättymisen jälkeenkin.\nLisätietoja saat tätä artikkelia varten haastatelluilta hankkeen yhteyshenkilöiltä:\nPuh. 044 478 0204\nPuh. 029 532 4465\nSlovenian Euroopan unionin neuvoston puheenjohtajakauden painopisteet


Komisario Neliön välähdys - Kvaak.fi\nJulkaistu 6.11.2015 klo 21:25:56 24.2.2021 klo 05:24:08 kirjoittanut Tero Mattila\nKomisario Neliön välähdys on kahdeksas Joakim Piriseltä suomennettu sarjakuva-albumi. Se koostuu useista lyhyistä sarjakuvanovelleista. Useimmat novellit ovat noin kymmensivuisia ja jotkut ovat vain yhden sivun mittaisia. Suurin osa tarinoista sijoittuu kuvitteelliseen Perineumin valtakuntaan. Se on perustettu vuonna 120 626, ja sen pääkaupunki on Hellsinki. Kahdella ällällä.\nPerineum ei ole aivan tavallinen valtakunta. Siellä ponnahtelee öisin taloja itsekseen maasta ylös, autot kulkevat ydinvoimalla, tosin jotkut toimivat ihan tavallisella paskallakin, virtsatievoimala muuntaa virtsatieinfektion puhtaaksi ja ympäristöystävälliseksi energiaksi! Sarjakuvan ystäviä kiinnostanee Perineumin omaelämäkerrallisten sarjakuvien polttolaitos. Julkaisemattomista sarjakuvista maksetaan julkaistuja paremmin.\nTämän kirjan tarinoiden aiheina on mm. maailman saastuminen, uskonto, seksi, joukkotiedotus, väkivalta ja vanhemmuuden ongelmat. Tarinoissa ja niiden kuvituksessa on mukana tahallista karkeutta. Yhteen pötköön luettuna moinen “rankkuus” saattaa alkaa tuntua itsetarkoitukselliselta ja se voi saada jopa tahattoman komiikan piirteitä, joten suosittelenkin lukemaan kirjan tarinat lyhyissä pätkissä ja taukoja pitäen.\nLuettu: 1 244\nEdellinen artikkeliEdellinen Hakkaa päälle pohjan tyttö\nSeuraava artikkeliSeuraava Sota-ajan Mikki päihittää natsitkin


Itävallan hallituspuolueet valmiit jopa lisätukeen Kreikalle - MTVuutiset.fi\nItävallan hallituspuolueet valmiit jopa lisätukeen Kreikalle\nJulkaistu 02.02.2012 22:23 (Päivitetty 16.02.2012 03:16 )\nItävallan hallituspuolueet ovat edelleen valmiita jopa antamaan lisää tukea Kreikalle, jotta maa välttää hallitsemattoman konkurssin ja pysyy euroalueessa.\nLiittokansleri Werner Faymannin johtamien sosiaalidemokraattien mielestä alkuviikosta siunatun uuden taloussopimuksen ansiosta nyt myös Euroopan keskuspankki (EKP) voi tarvittaessa puuttua peliin tai euromaat voivat ottaa käyttöön eurobondit eli yhteiset joukkolainat.\nEuroalueen velkakriisin ja Unkarin ongelmien vuoksi myös Itävallan luottoluokitusta on laskettu. Vahvasta populistioppositiosta huolimatta parlamentin hallituspuolueet liputtavat Kreikka-tukien ja jopa niiden lisäämisen puolesta.\n– On paljon edullisempaa pelastaa Kreikka kuin että maa romahtaa ja kriisi leviää, finanssiasiantuntija Jan Krainer SPÖ-parlamenttiryhmästä sanoo.\nPenseä asenne elvytystalkoisiin\nMonilla ekonomisteille Kreikka on kuitenkin jo myös täällä toivoton tapaus.\n– Kreikalle voitaisiin tehdä edullinen tarjous, jolla maa pidetään EU:ssa mutta jätetään euroalueen ulkopuolelle, IHS Wienin professori Bernhard Felderer sanoo.\nÄänestäjien rauhoittamiseksi hallituspuolueet eivät spekuloi Kreikan konkurssilla, vaan yrittävät muistuttaa, että uusi taloussopimus tasoittaa tietä entistä tehokkaammalle kriisiavulle.\nYhteisiin kriisimaiden elvytystalkoisiin Wienissä suhtaudutaan yhtä penseästi kuin taloussopimuksen tiukan säästölinjan lieventämiseen.\nWienin hallituksen on helppo vetää tiukkaa linjaa suhteessa euroalueen kriisimaihin. Vaikka Itävallan luottoluokitusta laskettiin, kilpailukykyisten yritysten ja tasapainoisen talouden ansiosta maa saa markkinoilta pääomia edelleen lähes yhtä edullisesti kuin Saksa.


Korpi Kirsi - Eiran sairaala\nKielitaito:Suomi, Ruotsi, Englanti, Viro\nHoidan kaikkia kardiologisia vaivoja, kuten sydämen rytmihäiriöitä, sepelvaltimotautia, sydänlihassairauksia ja urheilijan sydänongelmia. Teen sydämen ultraäänitutkimuksia, rasituskokeita sekä holter-tutkimuksia. Olen aikaisemmin ollut töissä erikoistumisvaiheessa viiden vuoden ajan keskussairaalassa mm. kardiologialla, sisätaudeilla, kliinisellä fysiologialla, anestesiologialla sekä päivystyspoliklinikalla. Olen ollut 8 vuotta töissä HUS:ssa niin aikuis- kuin lastenkardiologialla sekä sisätaudeilla, ja parhaillaan olen töissä Helsingin Sydänsairaalassa.\nOlen aikoinaan ollut itse pikaluistelija ja tämän myötä vuosia Suomen pikaluistelumaajoukkueen lääkäri sekä toiminut maajoukkuelääkärinä mm. Etelä-Korean olympialaisissa 2018. Vuodesta 2008 lähtien olen tehnyt urheilijoiden sydäntutkimuksia, kuten UEFA:n vaatimia jalkapalloilijoiden sydäntutkimuksia.\nErityisosaaminen:Rytmihäiriöt, sepelvaltimotauti, sydänlihassairaudet, urheilijan sydänongelmat.\nKielitaito: Suomi, Ruotsi, Englanti, Viro\nRytmihäiriöt, sepelvaltimotauti, sydänlihassairaudet, urheilijan sydänongelmat.


21.01.2016 klo 16:50\nEmma-palkintoja aiemmin kahminut Juha Tapio on muuttanut käsitystään palkintogaaloista.\nJuha Tapio on aikaisemmin pistänyt keikkailun Emma Gaalan edelle. PASI LIESIMAA\nJuha Tapio on ehdolla tänä vuonna Emma Gaalassa kolmessa kategoriassa. Hän kilpailee Vuoden miessolistin pystistä ja hänen viime vuonna julkaistu Sinun vuorosi loistaa -albumi on ehdolla Vuoden albumi -kategoriassa. Lisäksi Juha Tapio on mukana yleisöäänestyksessä Emma-palkinnon saajaksi.\nVaikka artisti on aikaisempina vuosina saanut Emma-palkintoja, ei häntä ole koskaan aiemmin gaalassa nähty. Levy-yhtiön ihmiset ovat käyneet noutamassa palkinnot Juha Tapion ollessa joka vuosi keikalla samaan aikaan gaalan kanssa.\nTänä vuonna mies esiintyy gaalalavalla ja suhtautuu juhlalliseen tilaisuuteen toisella lailla kuin aiemmin.\n– Nuorempana suhtauduin kriitisemmin tämmöisiin palkintogaaloihin, pidin vähän sellasena ulkomusiikillisena höpöhöpönä. Mutta nyt kun on vettä virrannut ja kilometrejä tullut taakse, on oppinut arvostamaan suomalaista musiikkia, tekijöitä ja kuuntelijoita. Täällä tehdään tosi paljon sellaistakin materiaalia, joka ei koskaan pääse ehdolle tällaisissa gaaloissa. Joten olen kyllä kääntänyt kelkkani; palkinnot ja gaalat on tosi hienoja ja on kiva tulla itsekin huomioiduksi, Juha Tapio kertoi torstaina Emma-ehdokkaiden julkaisemistilaisuudessa Sanomatalossa Helsingissä.\n– Jostain syystä ehdokkuus tuntuu merkittävämmältä kuin se, kuka palkinnon saa. Mulla on varaa sanoa, kun oon pari kertaa voittanutkin sen palkinnon. Onhan se aina niin iso rypistys tollanen levyntekovuosi. Kun tätä tekee työkseen ja lauluja tekee kuunneltavaksi, niin tuntuuhan se hyvältä, että laulut on kuultuja ja ne noteerataan, Juha Tapio sanoo.\nMuusikolla on takanaan työntäyteisiä vuosia, mutta väsymys ei paina. Viimeisten viiden vuoden aikana hän on julkaissut viisi levyä. Viime kesänä hän ehti pitää kokonaiset kaksi vapaapäivää.\n– Tavallaan siitä musiikin tekemisestä on tullut itseään ruokkiva kehä. Olen ollut aina niin innoissani projektin jälkeen, että aina olen käyttänyt keikkatauon uusien kappaleiden tekemiseen ja julkaisemiseen. On se hienoa, että voi olla niin innoissaan. Kertaakaan ei ole maanantaiaamuisin harmittanut lähteä töihin, Juha Tapio ilakoi.\nTänä vuonna Juha Tapio suunnittelee tahkovansa keikkoja kovalla tahdilla.\n– Keväälle ja kesälle on sovittu varmaan eniten keikkoja ikinä. Kun tänä vuonna keikkailen tosi paljon, suunnittelen ihan järkisyistä pitäväni vuoden lopusta alkaen vähän taukoa. Olen jo suunnitellut päättäjäisshowta sinne vuoden lopulle, Juha Tapio kertoo.


Rauman uusi kaupunginjohtaja uskoo valoisaan tulevaisuuteen (Satakunta) - ely - ELY-keskus\nRauman uusi kaupunginjohtaja uskoo valoisaan tulevaisuuteen\nHelmikuussa 2020 Rauman kaupungin johtoon saatiin uudet kasvot, kun Johanna Luukkonen valittiin kaupunginjohtajaksi. Hän aloitti uuden työnsä heinäkuun alussa. Matka Rauman johtoon on kulkenut ensin Kangasniemen kunnanjohtajan viran kautta Laitilaan, jossa Luukkosen oli tarkoitus pysyä vielä pitkään. Kuitenkin houkutteleva työtarjous Raumalla muutti suunnitelmia.\n- Kun Rauman paikka tuli, en voinut olla\nhakematta sitä, koska siellä on elinkeinojen näkökulmasta sellaisia asioita, mitä muissa kaupungeissa Suomessa ei ole, Luukkonen toteaa.\nTeollisuus, telakka sekä historiallisesti merkittävä Unescon kulttuuriperintökohde luovat Suomen kolmanneksi vanhimmasta kaupungista uniikin kokonaisuuden.\n- Totesin, että tämä on once in a lifetime. Nyt jos\nen tätä korttia katso, tulen sitä katumaan - ja\nelämä eletään vain kerran, Luukkonen lisää ja\nTie kaupunginjohtajaksi alkoi liikunnanohjaajan töistä, mikä johti valtakunnallisessa liikuntajärjestössä toimimiseen. Pian Luukkonen sai ajatuksen, että haluaa työskennellä nuorempien lasten kanssa. Hän opiskeli lastentarhanopettajaksi ja johtamistyöt varhaiskasvatuksen puolella pakottivat hänet myös tutustumaan lakiin ja juridiikkaan.\n- Jäin koukkuun ja löysin taas itseni opiskelemasta. Opiskelin sitten hallintotieteitä pääaineena ja sivuaineena juridiikkaa, hän selittää.\nSen jälkeen paikka aukesi hankintapäällikkönä Hyvinkäällä, jossa Luukkosen työhön kuului kaupungin kaikkien toiminta-alojen kanssa toimiminen ja kehitystyö. Siitä lähti ajatus kaupunginjohtajan työstä.\n- Kun teen koko kaupungin kehittämistyötä, niin mitä jos tekisinkin sitä kunnan- tai kaupunginjohtajana? Se toimi sysäyksenä, että lähdin tälle tielle, Luukkonen kertoo.\n- Kun työssä on tullut joku haaste, niin se vie minua eteenpäin. Pidän siitä, että työpöytäni on vähän vaikea, Luukkonen toteaa ja kertoo, miten näkee yhtäläisyyksiä jokaisessa johtamassaan kunnassa. Kangasniemellä kiehtoivat vireät elinkeinot ja mahdollisuudet kehittää kuntaa. Samat nimittäjät löytyvät hänen mukaansa myös Laitilan ja Rauman tehtävistä.\n- Kunnalla on hyvät eväät menestyä, kun sitä johdetaan taloudellisesti järkevästi, hän summaa.\nUutena kaupunginjohtajana Johanna Luukkonen onkin saanut työpöydälleen täytettä. Aluksi hän perehtyi nimenomaan matkailuun ja markkinointinäkyvyyteen.\n- Ensimmäisiin työviikkoihin on kuulunut alueen haltuunottoa sekä tapaamisia kuntalaisten ja eri yritystoimijoiden kanssa. Toki heti tuli myös haasteita ja arki tuli nopeasti kuvaan, kuten Narvi Oy:n kiuastehtaan palo, Luukkonen kertoo.\nKamppailua koronaviruksen kanssa\nHaasteista puhuttaessa ei voida olla mainitsematta koronavirusta. Heinäkuu oli rauhallinen koronan suhteen, mutta ihmisten palattua lomien jälkeen arkeen, aihe nousee taas entistä ajankohtaisemmaksi.\n- Sote-puoli on tiukasti kiinni tilanteessa toimien jäljittäjänä ja tehden ohjeistuksia, joten sillä puolella kuormittavuus tuntuu enemmän. Opetuksen osalta joudutaan pohtimaan esimerkiksi, miten oppilaat kulkevat koulumatkat, Luukkonen kertoo.\nRauman kaupunki on reagoinut koronaviruksen aiheuttamiin taloudellisiin haasteisiin tukemalla elinkeinoelämää, kolmannen sektorin toimijoita ja palvelujen käyttäjiä erilaisilla helpotuksilla.\n- Yllättävän vähän valtion osoittamaa pienyrittäjätukea on haettu ja sitä markkinoidaan uudestaan kirjeillä yrityksiin ja yrittäjäyhdistyksiin. Rahaa on vielä jaossa syyskuun loppuun, Luukkonen kertoo.\nLisäksi kaupungissa on pyritty ennakoimaan koronan aiheuttamia mahdollisia muutoksia. Päätöksiä on jo tehty esimerkiksi sivistyspuolella maksuihin liittyen. Samalla on mietitty myös organisaation ketteryyden säilyttämistä muuttuvissa tilanteissa, jos karanteenitilanteeseen joudutaan pienemmässä mittakaavassa.\n- Poikkeusolot antoivat erilaisia mahdollisuuksia toimia, mutta nyt kun toimitaan normaaliolosuhteissa poikkeavasti, on hallintosääntö usein kankea. Koronan kanssa tilanteet saattavat muuttua päivässä, Luukkonen selittää.\nValoisia näkymiä tulevaisuudessa\nKorona-ajan huolestuttavien uutisten lisäksi on myös positiivisia näkymiä tulevaisuudessa. Metsä Fibre tekee suuria investointeja Raumalle ja rekrytointiprosessi onkin jo käynnistynyt. Investoinnin arvo on noin 200 miljoonaa euroa ja saha työllistää suoraan noin 100 henkilöä. Sahan valmistuttua 2022 on toiveissa, että se tuo mukanaan uusia raumalaisia, joita varten palveluverkko on jo valmiina.\n- Uuden tehtaan rakentaminen tulee väistämättä vaikuttamaan positiivisesti meidän alueeseemme, Luukkonen toteaa.\nToisena elinkeinoelämän piristysruiskeena Luukkonen mainitsee uuden kauppakeskushankkeen, jonka kohdalla vanhan liikekeskuksen purkaminen on parhaillaan alkamassa. Uusi kauppakeskus palvelee Rauman seutua, kun Porin ja Turun väliin saadaan uusi kauppapaikka.


Kamuxille Vantaa Airportin automyymälä laajenee | Tuulilasi\nKamuxille lisää tilaa Vantaalla - Airportin automyymälä laajenee\nKäytettyjä autoja myyvä Kamux Vantaa Airport laajenee elokuun alussa, kun vanhan tilan yhteydessä oleva uusi ja remontoitu tila otetaan käyttöön.\nLaajennuksen avulla Kamux pystyy palvelemaan asiakkaitaan pääkaupunkiseudulla entistä paremmin, sillä laajennettuun myymälään mahtuu hyvä valikoima autoja.\nRemontoitu laajennusosa otetaan käyttöön elokuussa. Laajennus on 1 300 neliömetrin suuruinen. Kaikkiaan Vantaa Airportissa on tilaa nyt 3 600 neliötä. Samalla Kamux saa käyttöönsä lisää ulkotilaa.\n”Tartuimme tilaisuuteen laajentaa toimintaamme Vantaalla, sillä asiakkaat ovat löytäneet lentokentän läheisyydessä toimivan myymälän hyvin”, maajohtaja Jussi Mäkinen kertoo.\nLaajennus palvelee sekä henkilöautoista että hyötyajoneuvoista kiinnostuneita asiakkaita. Valikoima saadaan paremmin asiakkaille esille. Asiakkaan ei kuitenkaan tarvitse tyytyä vain myymälässä esillä oleviin autoihin, vaan Kamuxin koko 3 000 auton valikoima on asiakkaan ulottuvilla. Kamux siirtää autot joustavasti ja nopeasti asiakkaan lähimpään myymälään tai kotiovelle saakka.\n”Liiketilan kasvaessa Kamux pystyy palvelemaan asiakkaita entistä paremmin ja monipuolisemmin. Suuri liiketila varmistaa ennen kaikkea sen, että yritys pystyy laajentamaan autovalikoimaansa pääkaupunkiseudulla entisestään”, maajohtaja Mäkinen sanoo.\nKamux on vuonna 2003 toimintansa aloittanut käytettyjen autojen sekä niihin liittyvien palveluiden myyntiin erikoistunut autoliikeketju, joka toimii Suomessa, Ruotsissa ja Saksassa. Kamuxilla on 39 autoliikettä Suomessa, yhdeksän Ruotsissa ja kaksi Saksassa. Historiansa aikana Kamux on myynyt yli 140 000 autoa. Vuonna 2016 konsernin liikevaihto oli noin 405 miljoonaa euroa ja yhtiön palveluksessa oli keskimäärin 343 työntekijää.


CFS-verkko - Foorumi • View topic - Miten CFS on kehittynyt sinulla tähän mennessä?\nIt is currently Mon Jan 21, 2019 02:59\nMiten CFS on kehittynyt sinulla tähän mennessä?\nPost subject: Miten CFS on kehittynyt sinulla tähän mennessä?\nPosted: Thu Feb 23, 2017 04:35\nMikä on ollut sairauden kulku sinun kohdallasi? Onko vointisi parantunut vai heikentynyt vuosien saatossa? Jos vointisi on parantunut, voisitko listata tehokkaimmiksi kokemasi hoidot tai elämäntapamuutokset? Jos vointisi on heikentynyt, liittyykö se mielestäsi ulkoisiin tekijöihin kuten liialliseen rasitukseen, väärään lääkitykseen tms.? Jos, niin mihin?\nOmalla kohdallani sairaus vaikuttaa pahentuneen syklisesti eli vaikka huonot ja paremmat päivät vaihtelevat, niin pystyn esim. kävelemään yhä lyhyempiä matkoja ja saan esim. "voimat katoavat lihaksista -kohtauksia yhä helpommin. Epäilen, että syynä on se, etten ole osannut varoa riittävästi fyysisiä tekemisiäni. Asun yksin maalla, joten täällä on paljon sellaista, mikä on vähän niinkuin pakko tehdä.\nVoi myös olla, että tauti on pysynyt samantasoisena, ja saan kohtauksia aiempaa helpommin vain siksi, että olen muuttanut kaupungista maalle ja asumaan yksin pois mieheni luota vieläpä asuntoon, jossa on monta huonetta. Tämä tarkoittaa käytännössä sitä, että arkiliikuntaa on mahdoton välttää jo sen vuoksi, että joudun kävelemään jatkuvasti huoneesta toiseen toisin kuin siinä "kaupunkikopissa", jossa asuin ennen. Eli voi olla, että arkiliikunta asuntoni sisällä kuluttaa fyysiset voimavarani niin tarkoin loppuun, ettei matka sadan metrin päässä olevalle postilaatikolle sitten enää onnistu. Elämänlaatuni on toki parantunut sen vuoksi, että pystyn liikkumaan kotosalla toisin kuin kaupunkopissa asuessani, liikunnallinen ihminen kun olen.\nJa toisaalta kaupungissa asuessani minulla oli ainakin yksi pitkä jakso, jolloin en kyennyt istumaan edes lysyssä. Ainoa asia, jonka osaan sanoa varmaksi on se, että tilassani ei ole tapahtunut ainakaan mitään selvää edistymistä.\nPost subject: Re: Miten CFS on kehittynyt sinulla tähän mennessä?\nPosted: Thu Feb 23, 2017 08:56\nTässä kohtaa olisi varmaan hyvä mainita sairastumisvuosi tai jonkinlainen aikajana, joka antaisi perspektiiviä asioille.\nSairastuin 2011 alkuvuodesta. Ensimmäisen vuoden ajan kyseessä oli työuupumus ja masennus mutta vuoden 2012 keväällä rupesi tulemaan muita oireita. En kestänyt fyysistä rasitusta. Vuosien saatossa oireet ovat lisääntyneet mutta eivät välttämättä ole vain kroonisen väsymysoireyhtymän oireita. Mukaan on tullut syöttösoluaktivaatio tai mastosytoosioireita. Niitä tuli jo mahdollisesti vuonna 2004 alkaen.\nPienet rasitukset eivät ole huonontaneet pidemmällä aikavälillä vointia siitä keskimääräisestä voinnista, mihin se jämähti vuonna 2012 mutta olen ollut kahdessa työkokeilussa, jotka kestivät puoli vuotta. Ensimmäinen niistä rimahdutti kuntoni kahdeksi vuodeksi, kunnes vointi palautui vuoden 2012 tilaan. Toine työkokeilu päättyi vuoden 2016 helmikuussa eikä vielä ole vointi palautunut. Työkokeilut ovat tuoneet mukanaan aivosumua ja muisti- ja keskittymishäiriöitä, jotka haittaavat elämääni. Nuo työkokeilut ajavat minut sänkyyn/sohvalle makaamaan 24 tuntia vuorokaudessa. Jaksan tehdä vain joitakin kevyitä kotitöitä. Jos yritän tehdä enemmän kotitöitä, oireet pahenevat. Istuessa ja seistessä huimaa ja tulee paha olo. Käyn päivittäin ulkoiluttamassa kuitenkin koiraa 15-20 min kävelyllä ja pari kertaa viikossa omalla autolla lähikaupassa, joka on noin 5 minuutin ajomatkan päässä.\nEn ole pystynyt suolisto-oireiden takia käyttämään mitään vitamiineja, luontaistuotteita, mineraaleja tai lääkkeitä lukuunottamatta kalsiumkarbonaattia ja pistoksina annettavaa D-vitamiinia. Yritän vielä löytää sopivan magnesiumin. Ruokavalioni on terveellinen ja takaa kaiken tarvitsemani ravitsemuksen. Asia on varmistettu ravitsemusterapeutilla. Ruokavalioni on kasvisvoittoinen välttelyruokavalio, jossa vältellään oireita pahentavia ruokia, mitkä sisältältävät salisylaatteja ja amiineita.\nVain aika näyttää, miten sairaus kehittyy. Toivon, että toivun takaisin ainakin vuoden 2012 tasolle, jolloin voisin taas seistä ja istua ilman pahaa oloa. Olen menossa tutkimuksiin harvinaisten sairauksien yksikköön tänä keväänä, jolloin yritetään etsiä syitä moninaisiin oireisiini. Jos löytyy diagnoosi ja mahdollisesti siihen sopivia lääkkeitä, voi se vaikuttaa myös muuhun jaksamiseen.\nOlen huomannut, että lisä-liikkuminen koiralenkin päälle parantaa kognitiivisia oireitani silloin kun olen vuoden 2012 kunnossa mutta huonontaa niitä, jos olen tässä kunnossa kuin nyt olen.\nPosted: Thu Feb 23, 2017 01:44\nSairastuin elokuussa 2000. Sairauteni oli alussa lievä, esim. uupumusta oli vain vähän ja pääoireina sydänoireet (sydänlihastulehduksesta) ja kuume. Se kuitenkin alusta asti paheni koko ajan hitaasti ja tasaisesti, sekä toimintakyvyn että oireiden määrän puolesta. Vuoden 2006 ensimmäisen puoliskon olin prednisonin ansiosta remissiossa. 2006 lopussa tuli ensimmäinen äkillinen paheneminen, jolloin kävelykykyni yhtäkkiä romahti ihan kohtalaisesta lähes nollille.\n2007 maaliskuussa sain LDN:n ja se palautti paljon toimintakykyä ja piti sairauden ennallaan 2011 loppuun asti, joskin muutamia uusia oireita tuli ja keväällä 2008 puhkesi killisesti lisämunuaisen vajaatoiminta ja vähän myöhemmin kilpirauhasen vajaatoiminta. Marraskuuhun 2011 asti olin siis CFS-potilaaksi tosi hyvässä kunnossa, vielä kun kesällä 2011 aloitin viruslääke isoprinosiinin, joka auttoi paljon ja oikeasti ajattelin, että voisin parantua lähes terveeksi. Tuona aikana ei siis ollut äkillisiä pahenemisia, paitsi nuo puhjenneet vajaatoiminnat, jotka eivät vaikuttaneet toimintakykyyni juurikaan kun sain kortisoniannoksen kuntoon (jostain syystä alussa kilppari ei vaikuttanut vointiini juuri lainkaan, ainoastaan nosti painoa räjähdysmäisesti, aiheutti kuukautishäiriöitä ja kuivaa ihoa).\nSitten marraskuussa 2011 sabotaasi tuhosi suurimman osan aivolisäkkeestäni ja kunto romahti täysin yhdessä yössä. Sain siitä vähän takaisin kun sain lisää hoitoja aivolisäkeongelmiin, esim. kilpirauhashormonin tarve oli tuplaantunut yhdessä yössä, mutta kunto jäi huonoksi. Sen jälkeen on tullut lukuisia pysyviä romahduksia lisää, etenkin vuosina 2012 (ainakin kolme) ja 2016-2017. Kaikki ovat johtuneet akuutista stressistä, yksi siitä että oli useita päiviä 37 astetta lämmintä, stressiä toki sekin.\nSain tosiaan viime joulua seuraavan viiden viikon aikana kolme pysyvää romahdusta ja sitä ennen viime vuonna ainakin kolme muuta. Viimeisen romahduksen myötä on tullut ihan uusia oireita tai "ominaisuuksia", esim. pienikin määrä fyysistä aktiivisuutta voi alkaa nukuttaa (ennemmin kuin heikottaa) ja väsymys voi tuntua silmien polttelevana kivistyksenä.\nTuntuu että koko sairauteni luonne on muuttunut, enemmän "CFS:mäiseksi", viimeisimpien romahdusten aikana. Esim. vuosi sitten siedin fyysistä rasitusta pääpiirteissään hyvin ja se usein jopa paransi vointiani hypoglykemian helpottamisen myötä. Vielä marraskuussa kävin uuden hoidon voimalla keikalla jossa tanssin ihan reippaasti ja seuraavana päivänä vointini oli ihan okei. Vielä muutama kuukausi sitten piristyin useimpina iltoina ja sain asioita tehtyä, nyt se on erittäin harvinaista. ("Ilta" on koko ajan myöhentynyt, joskus vointi parani tyypillisesti jo iltakuudelta, sitten kahdeksalta, kymmeneltä, kahdeltatoista...) Vielä kuukausi sitten sain kahden viikon välein selittämättömän hyvän päivän, nyt kaikki päivät ovat huonoja. Viimeisimmän romahduksen myötä myös suolavesi alkoi maistua ja auttaa vähän, ennen siitä ei ollut koskaan apua, eikä sitä ollut kiva juoda.\nLukuisat hoidot ovat minulla auttaneet vuosien varrella, ainakin 30 eri, mutta kaikki toimintakykyä parantavat paitsi LDN ovat lakanneet toimimasta (LDN:llä on vielä vaikutusta fyysiseen toimintakykyyn). 1 vrk - 5 v sisällä, yleensä kestäen noin kuukauden. Mikään hoito ei uskoakseni ole romauttanut kuntoani, mutta varma en voi olla kortisonista ja isoprinosiinista, joilla on ajallinen yhteys. Kortisoni on toki loogisempi kuin erittäin hyvin siedetty ja ei-toksinen isoprinosiini. Toki haittavaikutuksia on usein tullut, mutta ne ovat menneet ohitse.\nTl;dr: CFS:ni alkoi lievänä, paheni alkuun vain hitaasti ja tasaisesti etenemällä, sitten alkoi paheta ainoastaan rajuina, äkillisinä hyppäyksinä, jotka johtuvat aina akuutista stressistä. Pahenemisiin liittyy aina toimintakyvyn heikkeneminen ja/tai pysyviä elinvaurioita ja/tai kokonaan uusia oireita, joskus myös aiempien oireiden pahenemista.\nPosted: Fri Feb 24, 2017 01:29\nSairastuin jossain vuoden 2013 tienoilla kun uupumusoireiriini ei löydetty syytä lääkärissä. Omalääkäri epäili silloin CFS:sää, mutta itse en uskonut moiseen, koska luulin kaikkien CFS potilaiden olevan vuodepotilaita ja olin itse silloin vielä töissä. Syksyllä 2014 työuupumus teki osansa ja päädyin lopulta vuodepotilaaksi, en jaksanut istua, kärsin kivuista, lämpöilystä, jatkuvasta kovasta uupumuksesta, ja kognitiivisista ongelmista joten esim puhuminen oli hyvin vaikeaa.\nSain CFS-diagnoosin ja LDN-lääkityksen. LDN:n ja levon turvin pääsin pois sängynpohjalta, baklofeeni vei korvasäryt, kuumeet ja muut flunssankaltaiset oireet ja kognitiiviset oireetkin helpottivat lääkkeiden myötä (en tiedä minkä) melkein kokonaan. Nimodipiini ja pentoxifylliini auttoivat uupumukseen ja aivosumuun suuresti ja erilaiset lisäravinteet ehkä auttavat hiukan ehkä eivät. Muitakin lääkkeitä on kokeiltu, mutta tehottomat on jätetty pois.\nKuntoni on lääkitysten ja sairasloman myötä kohentunut hitaasti mutta merkittävästi. Elän melko stressitöntä elämää, joka tuntuu olevan tärkeä seikka paranemisen kannalta. Nukun joka päivä ainakin yhdet päiväunet, ja uupuneina päivinä useammat. Joskus nukun koko päivän, mutta toimintakykyni on enimmäkseen hyvä, uni virkistää taas ja useimmat oireeni ovat hiljaksiin vähentyneet tai jääneet pois. Kehitys on niin hidasta ettei sitä juuri huomaa, mutta kun miettii mitä jaksoi tehdä esim vuosi takaperin ja mitä nyt, muutos on selkeä. Fyysinen rasituskyky on edelleen selkeästi huono. Toivon voivani palata takaisin työelämään.


Kannattaa harrastaa | Jarviseutu\nSyksyn alkaessa katseet ja ajatukset kääntyvät usein kotiin ja omaan itseen. Mistä saisin virtaa alkavaa pimeää vuodenaikaa varten? Aloittaisinko uuden harrastuksen? Mikä minua kiinnostaisi?\nUuden harrastuksen aloittaminen kannattaa aina - vielä parempi, jos aloittamisesta seuraa innostus ja harrastuksesta tuleekin pidempiaikainen. Toisaalta mitään vikaa ei ole siinäkään, että kokeilee monenlaista ja sitten ehkä päätyy siihen, mikä omimmalta tuntuu.\nJoku haluaa kokeilla uutta liikuntamuotoa, toinen maalata tauluja tai kutoa kangasta. Kielten opiskelu on aina kiinnostavaa, samoin kuorossa laulaminen tai uuden instrumentin opettelu.\nAlajärvellä on paljon harrastustarjontaa, sekä uusia juttuja että vanhoja tuttuja. Monipuoliseen liikuntaan on tiloja niin keskustassa kuin kylillä - uusimpana Luoma-ahon kylätalo.\nAsiantuntevaa ohjausta ja opetusta saa muun muassa eri yhdistysten järjestämissä liikunta- ja kulttuuritapahtumissa sekä kansalaisopiston ja musiikkiopiston kursseilla.\nTänä syksynä harrastuksia haittaa korona, jonka torjuntaan asetettuja sääntöjä pitää meidän kaikkien noudattaa myös vapaa-ajalla. Nähtäväksi jää, tohtivatko ihmiset lähteä harrastustensa pariin entiseen malliin vai tyrehtyvätkö kokoontumiset alkuunsa.\nVaikka nykyajan tekniikka mahdollistaa monien asioiden tekemisen ja opettelun kotonakin, ei mikään voita yhdessä puuhaamista.